Folketing
2012-10-25

Jeg skal på vegne af SF's ordfører, fru Karina Lorentzen Dehnhardt, sige følgende: Formålet med Vækstfonden som offentlig institution er jo som bekendt, at den skal fremme innovation og fornyelse i dansk erhvervsliv. Det er dokumenteret. Det sker ved at stille kapital og kompetencer til rådighed for danske virksomheder, og dermed spiller Vækstfonden faktisk en vigtig rolle i vores samfund. Den rolle bliver ikke mindre væsentlig i en krisetid, som vi befinder os i nu. Det er nemlig helt afgørende, at også de små og nye virksomheder får en reel mulighed for at starte op i Danmark, og det er nødvendigt, at vi får skabt flere arbejdspladser og vækst i vores samfund. Ja, vi skriger jo næsten på det. Lovforslaget, vi behandler i dag, vil opdatere og præcisere reglerne for Vækstfondens arbejde. Lovforslaget udvider bl.a. Vækstfondens muligheder for at udføre tjenesteydelser for virksomhederne. Det kan den godt allerede i dag, og SF ser ikke noget problem i, at den mulighed bliver udvidet, tværtimod. Med lovforslaget sker der desuden en professionalisering af Vækstfondens bestyrelse, idet vurderingen er, at en bestyrelse med en bred erhvervsmæssig indsigt vil kunne bidrage væsentligere, end den nuværende bestyrelse har gjort. Det mener SF rent faktisk er en rigtig god idé, og derfor kan vi samlet tilslutte os lovforslaget. Tak.